Ylistaron kirkko

Ylistaron kirkko Seinäjoen Ylistarossa rakennettiin vuosina 1847–1852. Se on seurakunnan todennäköisesti kolmas kirkkorakennus. Ensimmäinen kirkko rakennettiin vuonna 1658 ja toinen vajaat sata vuotta myöhemmin vuonna 1748. Nämä kirkot olivat puurakenteisia. Nykyisen kirkon suunnitteli valtionarkkitehti Ernst Lohrmann uusgoottilaiseen tyyliin. Kirkon rakennustöitä valvoi tunnettu kirkonrakentaja Jaakko Kuorikoski. Ylistaron kirkko on istumapaikoiltaan Suomen kolmanneksi suurin kirkko. Sen pääristi kohoaa 52 metrin korkeuteen. Kirkkosalin pituus ovelta alttaritaululle on noin 50 m ja korkeus 16 m. Kirkkosaliin mahtuu noin 2 500 henkeä. Kirkkosalin sivustoilla on puurakenteiset kaksikerroksiset lehterit. Kirkkoa kutsutaankin kokonsa vuoksi Komiaksi kirkoksi. Alttaritaulu ”Kirkastusvuorella” on vuodelta 1888 ja sen on maalannut Adolf von Becker. Urut on valmistanut Kangasalan urkutehdas kirkon satavuotisjuhlaan vuonna 1952. 4-sormioisissa uruissa on 55+1 äänikertaa. Ylimääräinen äänikerta on kellopelimäinen celeste-äänikerta. Kellotornissa on kolme kelloa: vuosilta 1722 ja 1804 sekä 1990-luvulta. Kuvia Lähteet Ylistaron kirkko (Seurakunnan sivu Internet Archivessa, tallennettu 19.7.2009) Viitteet Aiheesta muualla Kuvia tai muita tiedostoja aiheesta Ylistaron kirkko Wikimedia Commonsissa Seinäjoen seurakunta: Ylistaron kirkko Ylistaron kirkko (rakennusperintörekisteri) Kulttuuriympäristön palveluikkuna kyppi.fi. Museovirasto.